text: Brand i turistbus lukkede motorvej
  18 september 2016 kl. 09.59
  Søndag ved middagstid gik der ild i en turistbus på den Østjyske Motorvej mellem Fredericia og Vejle, og det ene spor var helt lukket i tre kvarter. Vejen er nu åbnet igen.
  En turistbus på E20 fik problemer, da et dæk eksploderede, og bussen brød i brand.
  Bussen holdt ind til siden, og de 20 passagerer forlod bussen, men branden udviklede så kraftig røg, at det nordgående spor måtte spærres helt, og røgen spærrede for udsynet på det sydgående spor.
  Det sydgående spor er ikke formelt spærret, men røgen er så tyk, at man ikke kan se noget, forklarede vagtchef ved Sydøstjyllands Politi Martin Rasmussen til TV SYD.
  Politiet ankom først til stedet, fortalte vagtchefen til TV SYD. Men brandvæsenet ankom hurtigt efter, og fik branden under kontrol.
  Kl. 12.13 tweetede Sydøstjyllands Politi, at det sydgående spor igen var åbent og farbart, mens det nordgående spor først blev åbnet igen en halv time senere.
  Ingen af de 20 passagerer i bussen er kommet noget til. Bussen står i nødsporet, og venter på at blive bugseret væk.
  Brand i bus på motorvejen E20 ved Fredericia. Røgen driver på tværs af vejen. Nordgående afspærret pt. -langsom kørsel i sydgående #politidk
  
  Brand i bus på E20 - status: der åbnes for 2. spor i nordgående retning nu. Der afventes fortsat borttransport af bussen #politidk
  
  